Հաշմանդամություն ունեցող երեխաները, ում տարիքը լրանում է մանկատներում կամ հատուկ դպրոցներում բնակվելու համար, երբեմն հաստատություններում են մնում անորոշ ժամկետով: Սա կարող է պայմանավորված լինել մատչելի կացարանների, տրանսպորտի և զբաղվածության բացակայությամբ: Այլ դեպքերում, սակայն, նրանք մնում են հաստատություններում գործունակությունից զրկված լինելու և իրենց համար որոշումներ կայացնելու իրավունքի մերժման պատճառով։ Նրանք կարող են զրկված լինել այնպիսի հնարավորություններից, որոնք մարդկանց մեծամասնության համար ինքնըստինքյան ենթադրելի են, ինչպես օրինակ՝ բնակության վայրի ընտրությունը, աշխատանք ունենալը, իրենց ընտրությամբ ընկերական շրջապատի և նախասիրությունների ձևավորումը, կյանքի ընկեր կամ ամուսին գտնելը կամ երեխաներ մեծացնելը: